SKRIFTLIG FORESPØRGSEL E-3300/02

af José Mendiluce Pereiro (PSE) til Kommissionen

(21. november 2002)

Om: Losseplads for affald af klasse II og et komposteringsanlæg i La Espluga de Francolí i Tarragona i Spanien

I kommunen La Espluga de Francolí i Tarragona i Spanien har man planer om at opføre en losseplads for affald af klasse II samt et komposteringsanlæg. Bygherren er en offentlig administration, Consell Comarcal de la Conca de Barberà, og projektet er budgetteret til et beløb af 3 726 045,00 EUR.

Projektet (hvor de enkelte installationer er helt overdimensionerede) har mødt voldsom modstand i befolkningen dels på grund af de alvorlige indvirkninger på miljøet i området og dels på grund af den manglende orientering af de berørte, og også fordi man overhovedet ikke har taget hensyn til de argumenter, der er blevet forelagt.

Den tekniske undersøgelse er ufuldstændig og mangler totalt de nødvendige oplysninger om miljøet. Der er ikke foretaget geologiske, hydrologiske og meteorologiske undersøgelser i området, ej heller af den eventuelle spredning af forureningen. Endvidere er der stillet forslag om et forældet system for behandling af spildevand, der skal foregå ved fordampning. Der er hverken taget hensyn til tilstedeværelsen af permanent beboede områder i en afstand af 500 meter fra anlægget eller til de mange tilstødende vinmarker.

Et af tilhængernes vigtigste argumenter har været, at installationerne ikke koster noget, da de subventioneres 100 % af forskellige officielle institutioner, bl.a. EU.

Har Kommissionen kendskab til dette projekt? Mener Kommissionen i givet fald, at projektet er i overensstemmelse med EU's gældende retsakter på miljøområdet?

Er det rigtigt, at projektet medfinansieres af EU via strukturfondene? Er EU's bidrag i givet fald et globalt bidrag til hele projektet eller kun til visse dele af det? Kan Kommissionen i givet fald oplyse hvilke? Kan Kommissionen tillige angive, hvor store beløb der er tale om og inden for hvilken tidshorisont?

Svar afgivet på Kommissionens vegne af Margot Wallström

(9. januar 2003)

Det projekt, det ærede medlem henviser til, stemmer overens med beskrivelsen af et projekt, der er forelagt med henblik på samfinansiering via Samhørighedsfonden.

Projektet indgår i en række projekter Plantas de tratamiento de residuos municipales en las comarcas de l'Urgell, Pallás Llusá y Conca de Barberá og er omfattet af det catalanske program for håndtering af husholdningsaffald.

Projektet for Conca de Barberá består af to projekter:

- Komposteringsanlæg i Espluga de Francoli.

- Kontrolleret deponeringsanlæg i Espluga de Francolí.

Ved den oprindelige forelæggelse af projekterne var der ikke foretaget nogen miljøvurdering (VVM), selv om de kompetente nationale myndigheder havde meddelt Kommissionen, at en VVM var påkrævet.

Kommissionen afventede denne VVM, og erklæringen herom blev fremsat den 6. marts 2002.

Af denne erklæring fremgik følgende:

- den offentlige høring havde fundet sted;

- for så vidt angår oprettelsen af komposteringsanlægget (7000 tons pr. år), er der fastsat kontrolbestemmelser, og Kommissionen skønner, at denne form for genanvendelse af organisk materiale i egne, hvor jordbunden er fattig herpå, er et velegnet middel til anvendelse inden for jord- og skovbrug til forbedring af jordbunden;

- deponeringsanlægget, der er beregnet til alt affald og produkter, som kan komposteres, er i henhold til VVM-erklæringen tæt og forsynet med udstyr til behandling af perkolat, som fastsat for denne type projekter. Desuden vil perkolatet i koncentreret form blive behandlet af en hertil godkendt virksomhed;

- projektet omfatter anlæg til behandling af gas med en kapacitet på 3650 kubikmeter pr. hektar (m3/h);

- projektet omfatter en finansielt garanteret plan for løbende tilsyn med driften, med de i VVM-erklæringen fastsatte betingelser og kontrolforanstaltninger

- for så vidt angår anlæggenes overdimensionering, mener Kommissionen, at projektet i betragtning af affaldsindsamlingsområdets udstrækning og anlæggenes forventede levetid opfylder de fornødne principper for forebyggelse og planlægning.

Kommissionen vil anmode de spanske myndigheder om nærmere oplysninger om projektets følgevirkninger på grund af dets nære beliggenhed ved beboede områder, og vil i givet fald videresende de spanske myndigheders svar til det ærede medlem.

På grundlag heraf og i betragtning af forsikringen om, at projekterne ikke får negative virkninger for Natura 2000-nettets lokaliteter, mener Kommissionen, at de projekter, det ærede medlem henviser til, er i overensstemmelse med EF-retten på miljøområdet. Kommissionen agter at godkende de pågældende projekter, så snart budgetmidlerne for 2003 er disponible.